Groot verwarring oor vervoer van drank(Foto: pixabay) Die minister van samewerkende regering en tradisionele sake se aankondiging dat drank nié oor die Paasnaweek vervoer mag word nie, het groot verwarring – en groot woede – veroorsaak. Ingevolge die jongste regulasies wat in die Staatskoerant aangekondig is, word geen verbod op die vervoer van drank geplaas nie. Die regulasies bepaal wel dat drankwinkels nie alkohol oor die Paastyd mag verkoop nie. Plekke soos restaurante, kroeë en sjebiens mag steeds alkohol bedien. Nkosazana Dlamini-Zuma het Donderdag tydens ŉ mediakonferensie gesê mense sal vandag nog drank mag vervoer. Volgens die minister word die vervoer van drank egter van middernag vanaand tot Maandag om middernag verbied. “Vandag, ja. Dit word toegelaat, maar nie oor die naweek nie. Die polisie gaan padblokkades hou,” het Dlamini-Zuma vroeër vandag gesê. “Mense gaan nie toegelaat word om drank van een plek na ŉ ander te neem nie.” Regskenners sê egter ŉ blote aankondiging dra geen gewig nie. Prof. Koos Malan, verbonde aan die departement publiekreg by die Universiteit van Pretoria, het by navraag gesê ŉ aankondiging moet eers in die Staatskoerant verskyn. “Indien daar ŉ bepaling in die Staatskoerant tot daardie effek is, is dit bindend. ŉ Blote mondelinge afkondiging het in die afwesigheid van ŉ ooreenkomstige bepaling in die Staatskoerant geen bindende gesag nie,” sê Malan. Dit is nie die eerste keer dat die regering hom weerspreek oor regulasies en hom die gramskap van gewone burgers op die hals haal nie. Pres. Cyril Ramaphosa het verlede jaar in ŉ toespraak aangekondig dat die destydse verbod op die verkoop van tabakprodukte opgehef gaan word. Dit is daarna egter steeds verleng en ook só in die Staatskoerant aangekondig. Indien regulasies oor ŉ verbod op die vervoer van drank wel in die Staatskoerant afgekondig word, is dit bindend. Dit is moontlik dat só ŉ aankondiging nog kan volg.